A BIZOTTSÁG VÉLEMÉNYE Lengyelországban a túlzott költségvetési hiány fennállásáról - Az Európai Közösséget létrehozó szerződés 104. cikke (5) bekezdésének alkalmazása

MAGYARÁZÓ FELJEGYZÉS

2004. április 7-én a Bizottság nyilvánosságra hozta 2004-es tavaszi előrejelzését [1]. Az előrejelzés szerint, amely figyelembe vette a Lengyelország által 2004 márciusában szolgáltatott adatokat, Lengyelországban a költségvetés hiánya a 2002-es GDP 3,6 százalékáról [2] 2003-ban a GDP 4,1 százalékára emelkedett, ezáltal meghaladva a Szerződésben a GDP 3 százalékában meghatározott referenciaértéket.

[1] A Bizottság 2004-es tavaszi előrejelzése a következő weboldalon érhető el:

http://europa.eu.int/comm/economy_finance/ publications/european_economy/2004/ee204en.pdf.

[2] A lengyel hatóságok által május 17-én benyújtott konvergencia-programnak megfelelően a 2002-es hiány a korrekció után a GDP 4,0 százalékára módosult.

Ezen első bizonyíték alapján a Bizottság 2004. május 12-én a Szerződés 104. cikkének (3) bekezdésében említett jelentés [3] elfogadásával a túlzott hiány esetén követendő eljárást kezdett Lengyelország ellen. 2004. május 17-én a Bizottság megkapta Lengyelország konvergencia-programját, amely megerősítette a 2003-as GDP 4,1 százalékát kitevő hiányra vonatkozó adatot.

[3] E jelentés teljes szövege a következő weboldalon érhető el:

http://europa.eu.int/comm/economy_finance/ about/activities/sgp/procedures_en.htm.

A túlzott hiány esetén követendő eljárás alkalmazását a Szerződés 104. cikke és a Stabilitási és növekedési paktum részét képező, a túlzott hiány esetén követendő eljárás végrehajtásának felgyorsításáról és pontosításáról szóló 1467/97/EK tanácsi rendelet [4] szabályozza. Az Európai Unióhoz 2004. május 1-jén csatlakozott országok eltéréssel rendelkező tagállamok, és kerülniük kell a túlzott költségvetési hiányt, esetükben a 104. cikk (9) és (11) bekezdése szerinti szankciók azonban nem alkalmazhatók.

[4] HL L 209. szám, 1997.8.2.

A Szerződés 104. cikke (3) bekezdésének megfelelően a Bizottság jelentésében arra a következtetésre jutott, hogy a lengyel költségvetésnek a Szerződés által a GDP 3 százalékában meghatározott referenciaértéket meghaladó 2003-as hiánya nem a lengyel hatóságok ellenőrzésén kívül álló, rendkívüli esemény következménye volt, ahogy nem volt a Stabilitási és növekedési paktum értelmében vett komoly gazdasági visszaesés eredménye sem, mivel a reál GDP növekedése 2003-ban elérte a 3,7 százalékot. A 2004-es fejlődéssel kapcsolatban a jelentés arra a következtetésre jutott, hogy a költségvetési hiány 2004-ben növekedhet, és továbbra is meghaladhatja a GDP 3 százalékát. A Bizottság 2004-es tavaszi előrejelzése különösen a költségvetési hiányt 2004-ben a GDP 6 százalékára irányozza elő, amely meghaladja a lengyel hatóságok által a konvergencia-programban a GDP 5,7 százalékára tervezett hiányt.

2004-es tavaszi előrejelzése alapján a Bizottság jelentésében egyben arra a következtetésre jutott, hogy az államadósság GDP-hez viszonyított aránya, amely 2003-ban a GDP 45,4 százalékát tette ki, 2004-ben is a Szerződésben meghatározott 60 százalékos referenciaérték alatt marad. A Bizottság 2004-es tavaszi előrejelzése különösen az államadósság arányát a 2004-es GDP 49,1 százalékában irányozza elő, amely megfelel a lengyel hatóságok által a konvergencia-programban a GDP 49 százalékára tervezett értéknek. A költségvetési hiányra és az államadósságra vonatkozó adatokat felfelé kell kiigazítani, amennyiben az EUROSTAT a tőkefedezeti nyugdíjrendszerek besorolásáról szóló határozatának értelmében a nyílt nyugdíjalapokat ki kell zárni a kormányzati szektorból.

A Szerződés 104. cikkének (4) bekezdése kimondja, hogy ,a 114. cikkben említett bizottság (azaz a Gazdasági és Pénzügyi Bizottság) véleményezi a Bizottság jelentését". A bizottság 2004. május 24-én adta ki véleményét, amelyben alátámasztotta a Bizottság jelentésében szereplő értékelést. A bizottság nevezetesen arra a következtetésre jutott, hogy Lengyelország költségvetési helyzete túlzott hiány fennállását mutatta a 104. cikk (2) bekezdésében a túlzott hiány meghatározására megállapított két kritérium közül az első alapján. Más érdemleges tényezőknek, különösen a középtávú költségvetési helyzetnek és az állami beruházások arányának a figyelembevétele nem változtatott a magukra a kritériumokra alapozott értékelésen. A bizottság megítélése szerint a költségvetési hiány 2004-ben is meghaladhatja a Szerződésben meghatározott referenciaértéket, és a bruttó államadósság 2004-ben is alatta marad a Szerződés által a GDP 60 százalékában rögzített referenciaértéknek.

A jelentésében figyelembe vett érdemleges tényezők vizsgálatát követően és tekintettel a bizottság véleményére, a Bizottság azon a véleményen van, hogy Lengyelországban túlzott hiány áll fenn. E véleményt, amelyet a Bizottság 2004. június 24-én fogadott el, a Szerződés 104. cikke (5) bekezdésével összhangban mellékelten megküldi a Tanácsnak. A Bizottság ajánlja, hogy a Tanács ennek megfelelően, a 104. cikk (6) bekezdésével összhangban hozza meg határozatát. Emellett a Bizottság a Tanácshoz ajánlást nyújt be arra vonatkozóan, hogy a Tanács a Szerződés 104. cikke (7) bekezdésének megfelelően fogalmazzon meg ajánlásokat Lengyelországnak a túlzott hiány megszüntetése érdekében.

A BIZOTTSÁG VÉLEMÉNYE Lengyelországban a túlzott költségvetési hiány fennállásáról - Az Európai Közösséget létrehozó szerződés 104. cikke (5) bekezdésének alkalmazása

ÁLTALÁNOS ÉSZREVÉTELEK

A Szerződés 104. cikkének megfelelően a tagállamoknak kerülniük kell a túlzott költségvetési hiányt. Ez az eltéréssel rendelkező tagállamokra is alkalmazandó, azaz valamennyi, az Európai Unióhoz 2004. május 1-jén csatlakozott országra. A túlzott hiány fennállásának megállapítása a Szerződés 104. cikkében és a Stabilitási és növekedési paktum részét képező 1467/97/EK tanácsi rendeletben [5] meghatározott, a túlzott hiány esetén követendő eljárásnak megfelelően történik.

[5] HL L 209. szám, 1997.8.2.

A Szerződés 104. cikkének (2) bekezdése szerint a Bizottságnak figyelemmel kell kísérnie a tagállamok költségvetési helyzetének és államadósság-állományának alakulását a jelentős mértékű eltérések megállapítása érdekében. A Bizottságnak különösen a költségvetési fegyelem betartását kell vizsgálnia két kritérium alapján, a tervezett vagy tényleges költségvetési hiánynak a bruttó hazai termékhez (GDP) viszonyított aránya és az államadósságnak a GDP-hez viszonyított aránya alapján. Az ezekre a változókra vonatkozó statisztikai adatokat a Bizottság szolgáltatja a tagállamok bejelentése alapján.

A Szerződés 104. cikke (3) bekezdésének értelmében a Bizottságnak jelentést kell készítenie arról, ha egy tagállam nem felel meg a 104. cikk (2) bekezdésében meghatározott egyik vagy mindkét kritériummal kapcsolatos követelményeknek, vagy ha a kritériumokkal kapcsolatos követelmények teljesítésétől függetlenül a Bizottság azon a véleményen van, hogy egy tagállamban túlzott hiány kialakulásának veszélye áll fenn. A Bizottság jelentése azt is figyelembe veszi, hogy a költségvetési hiány meghaladja-e az állami beruházások kiadásait, valamint minden egyéb érdemleges tényezőt, beleértve a tagállam középtávú költségvetési és gazdasági helyzetét, a Szerződés 104. cikke (3) bekezdésének megfelelően. 2004-es tavaszi előrejelzése alapján, amely a Lengyelország által 2004 márciusában szolgáltatott adatokat is figyelembe vette, a Bizottság 2004. május 12-én Lengyelországra vonatkozóan elfogadott egy ilyen jelentést.

Ezt követően és a 104. cikk (4) bekezdésének megfelelően a Gazdasági és Pénzügyi Bizottság 2004. május 24-én véleményezte a Bizottság jelentését.

A Szerződés 104. cikke (5) bekezdésének értelmében, ha a Bizottság úgy ítéli meg, hogy egy tagállamban túlzott hiány áll fenn vagy következhet be, véleményt kell küldenie a Tanácsnak. Annak megállapítása céljából, hogy fennáll-e vagy bekövetkezhet-e túlzott hiány, a Bizottság úgy ítéli meg, hogy a következőket kell figyelembe venni: i. saját jelentésének következtetéseit és ii. a Gazdasági és Pénzügyi Bizottság arról kiadott véleményét. A Bizottság ezen elemek alapján fogalmazta meg észrevételeit Lengyelországra vonatkozóan.

A LENGYELORSZÁGRA VONATKOZÓ ÉSZREVÉTELEK

1. Lengyelországban a költségvetési hiány 2003-ban a GDP 4,1 százalékát tette ki, jelentősen meghaladva a Szerződés által a GDP 3 százalékában rögzített referenciaértéket. A költségvetési hiány közel azonos volt a 2002-es adattal (a GDP 4,0 százaléka, miután a költségvetési hiány 2004. márciusi bejelentésében szereplő, a GDP 3,6 százalékában meghatározott értéket a 2004. májusi konvergencia-programban felfelé kiigazították).

2. 2003-ban a GDP 3 százalékában meghatározott referenciaértéket meghaladó hiány nem a lengyel hatóságok ellenőrzésén kívül álló, rendkívüli esemény következménye volt, ahogy nem volt a Stabilitási és növekedési paktum értelmében vett komoly gazdasági visszaesés eredménye sem. A legutolsó becslések szerint 2003-ban a reál GDP növekedése elérte a 3,8 százalékot.

3. 2003-ban a költségvetési hiány mértéke magasabb volt a 2002 augusztusában, az előcsatlakozási gazdasági program elfogadásakor előirányzott értéknél. A vártnál magasabb kiadások a különféle szociális támogatásokhoz (úgymint a gyermeknevelési és családi támogatások) kapcsolódó többletkiadásokból és a külföldi adósságszolgálatból adódtak. A nagyobb növekedés és az adóhatóság hatékonyabbá tételét célzó különféle intézkedések ellenére a 2003-as jövedelmek alatta maradtak az eredetileg tervezetteknek. A személyi jövedelemadóból származó bevételeket a bérek és a foglalkoztatás alakulásáról szóló optimista előrejelzések alapján túlbecsülték. A közvetett adókból származó bevételek a vártnál alacsonyabbak lettek.

4. A bruttó állami beruházások 2003-ban a GDP 3,5 százalékát tették ki, míg a költségvetés hiánya a GDP 4,1 százalékának felelt meg.

5. A költségvetési hiány 2004-ben is meghaladhatja a Szerződésben rögzített referenciaértéket. Bizottság 2004-es tavaszi előrejelzése különösen Lengyelország költségvetési hiányát a 2004-es GDP 6,0 százalékában irányozza elő, amely meghaladja a lengyel hatóságok által a konvergencia-programban a GDP 5,7 százalékára tervezett értéket.

6. Lengyelországban a bruttó államadósság GDP-hez viszonyított aránya, amely 2003-ban elérte a GDP 45,4 százalékát, 2004-ben is a Szerződésben meghatározott 60 százalékos referenciaérték alatt maradhat. A Bizottság 2004-es tavaszi előrejelzése különösen a bruttó államadósság arányát a 2004-es GDP 49,1 százalékában irányozza elő, amely megfelel a lengyel hatóságok által a konvergencia-programban a GDP 49 százalékára tervezett értéknek.

KÖVETKEZTETÉS

Lengyelország költségvetési helyzetének figyelemmel kísérését és különösen a 104. cikk (2) bekezdésében meghatározott kritériumoknak való megfelelés vizsgálatát követően a Bizottság a Szerződés 104. cikke (3) bekezdésének megfelelően jelentést készített. Miután megvizsgálta az e jelentésben figyelembe vett érdemleges tényezőket, és tekintettel a Gazdasági és Pénzügyi Bizottság véleményére, a Bizottság arra a következtetésre jutott, hogy Lengyelországban túlzott hiány áll fenn.